ત્રણ યુવતીઓ મીનલ (તાપસી પન્નુ), ફલક (કીર્તિ કુલ્હારી) અને ઍન્ડ્રિયા (ઍન્ડ્રિયા તેરિઆંગ) દિલ્હીમાં ઘર ભાડે રાખીને એકલી રહે છે; પરંતુ તેમની સાથે કશુંક અઘટિત થયું છે અને ત્યાર પછી આ ત્રણેય યુવતીઓ ભયંકર ડરેલી છે. એક રૉક-શો પછી યુવતીઓ કેટલાક યુવાનો સાથે જમવા ગઈ અને એમાંના એક યુવાનને આમાંની એક યુવતીએ માથામાં શરાબની બૉટલ મારી દીધી. યુવક તો બચી ગયો, પરંતુ આ ત્રણેય છોકરીઓની જિંદગી હરામ થઈ ગઈ. તેમની સાથે થયેલા અન્યાયની વાત તો દૂર રહી, તેમને જ આરોપીના પાંજરામાં ખડી કરી દેવાય છે. જાહેરમાં તેમનું ચારિhય ઊછળે છે. બધું જ દૂરથી જોયા કરતા એક વયોવૃદ્ધ વકીલ દીપક સેહગલ (અમિતાભ બચ્ચન) આખરે તેમનો કેસ હાથમાં લે છે. એ કેસની દલીલોની સાથોસાથ પ્રેક્ષક તરીકે આપણને પણ એક પછી એક લપડાક પડતી જાય છે.